Trøbbel for Bybanen etter ledningsbrudd

En lastebil rev ned kjøreledning fredag. Lørdag formiddag kjøres det fremdeles buss for bane mellom Festplassen og Kronstad.

Publisert Publisert 3. juni 2016

Bybanen står etter at en lastebil rev ned ledningsnettet. FOTO: BJØRN ERIK LARSEN

Denne artikkelen er over fire år gammel

Siste: Klokken 10.15 lørdag formiddag melder beredskapsvakt i Keolis Norge at de har håp om å åpne banen for ordinær trafikk igjen i løpet av en halvtime.

Men klokken 11.41 melder Skyss at «Bybanen kjører strekningen mellom Nygård og Lagunen, dette skyldes at det fortsatt er problem med kjøreledningen mellom Bystasjonen og Byparken.»

— Vi har testet banen i den ene kjøreretningen. Det gikk fint. Hvis det går like fint i det andre sporet, regner vi med å kunne åpne snart, sier Atle Flo i Keolis Norge.

All trafikk på Bybanen ble fredag morgen stanset, etter to forskjellige hendelser.

Klokken 08.09 fikk politiet melding om at ledningsnettet til Bybanen var revet ned ved Bystasjonen.

I tillegg hadde to biler kollidert i bybanesporet i Bjørnsons gate.

De to hendelsene førte til full stans på hele linjen fra Byparken til Lagunen.

Stengt til Danmarks plass

Ved 09-tiden fredag var banen i drift igjen mellom Nesttun og Lagunen, og litt før klokken 09.30 går banen mellom Danmarks plass og Lagunen.

HØY LAST: Det skal være denne lastebilen som rev ned ledningen. Foto: BJØRN ERIK LARSEN

— Strekningen mellom Byparken og Danmarks plass vil ikke bli åpnet i dag. Ledningen er revet ordentlig av, og det er litt jobb å reparere. Det vil bli gjort i natt, siden det ikke er mulig å gjøre over en såpass trafikkert vei på dagtid, sier beredskapsvakt Atle Flo i Keolis Norge.Politiet har fått tak i lastebilsjåføren.

— Han skal ikke ha merket noe, men stoppet opp, sier operasjonleder Morten Kronen ved Vest politidistrikt.

Kontinuerlige bussavganger

Klokken 09.00 ble det satt inn fire leddbusser som gikk i trafikk for Bybanen. Etter at banen åpnet for trafikkk mellom Danmarks plass og Lagunen, ble passasjerene i en periode henvist til det ordinære busstilbudet.

Klokken 10.45 opplyser Skyss at det er satt inn busser som skal betjene Bybane-traseen mellom Byparken og Kronstad.

— Bussene vil gå fra Festplassen, med kontinuerlige avganger frem til midnatt. Fra midnatt til 04.30 vil det gå busser hvert kvarter, for å ta unna for nattrafikken, sier informasjonsrådgiver Ingrid Dreyer.

Kjøreledningen som ble revet ned ved Bystasjonen sperret først også for biltrafikken.

— Det er store køer i byen. Tre felt er stengt ut av sentrum, derfor er det store trafikale problemer i sentrum, og det forplanter seg, sa politiets operasjonsleder Morten Kronen ved 08.30-tiden.

Klokken 08.42 var ledningen ryddet ut av veibanen, og biltrafikken går like før klokken 09 som normalt.

VENTER: Passasjerene på Paradis må belage seg på litt lengre ventetid i dag, Foto: STEVEN CHILVERS

Kollisjon i bybanesporet

Den andre hendelsen som skapte trøbbel for Bybanen i rushet, skjedde i Bjørnsons gate nesten samtidig som uhellet ved Bystasjonen.

Klokken 08.13 fikk politiet melding om at to biler hadde kollidert ved bybanesporet.

De involverte er en mann i 40-årene og en mann i slutten av 50-årene. En av dem ble sendt i ambulanse etter nakkesmerter.

— Den ene bilen i kollisjonen var en vaktbil som tilhører bybanen. Dette skjedde rett etter at bybanen stoppet opp. Politiet dirigerer trafikken og en tauebil har nå tauet bort begge bilene, opplyser Morten Kronen i Vest politidistrikt.

Politiet vet føreløpig ikke hva som har forårsaket ulykken.

— Hendelsen har skapt litt forsinkelser, men stedet blir nå ryddet, og åpner for normal trafikk snarest, sier Kronen klokken 08.50.

Publisert Publisert: 3. juni 2016 08:27 Oppdatert: 4. juni 2016 12:28